Monumenti Paleokristjani u Biżantini ta' Thessaloniki

Il-Monumenti Paleokristjani u Biżantini ta' Thessaloniki fil-Maċedonja, il-Greċja huma ħmistax-il komponent li flimkien jiffurmaw Sit ta' Wirt Dinji tal-UNESCO. Il-belt ta' Thessaloniki fir-reġjun tal-Maċedonja, il-Greċja, għal diversi sekli kienet it-tieni l-iżjed belt importanti tal-Imperu Biżantin, kellha rwol importanti għall-Kristjaneżmu matul il-Medju Evu u kienet imżejna permezz ta' binjiet impressjonanti. Minħabba l-importanza ta' Thessaloniki matul iż-żmien Kristjan bikri u ż-żmien Biżantin, il-belt fiha diversi monumenti Paleokristjani li taw kontribut siewi għall-iżvilupp tal-arti u tal-arkitettura Biżantina fl-Imperu Biżantin kollu u fis-Serbja. L-evoluzzjoni tal-arkitettura Biżantina imperjali u l-prosperità ta' Thessaloniki mexew id f'id, speċjalment matul l-ewwel snin tal-imperu, meta l-belt baqgħet tiffjorixxi. Minkejja li Thessaloniki nħatfet mill-Imperu Ottoman fl-1430, il-monumenti Kristjani ma nqerdux, u vjaġġaturi bħal Paul Lucas u Abdulmejid I jiddokumentaw il-ġid tal-belt fil-monumenti Kristjani matul il-perjodu tal-kontroll Ottoman tal-belt.

 Sit ta' Wirt Dinji 
Il-Monumenti Paleokristjani u Biżantini ta' Thessaloniki ġew iddeżinjati bħala Sit ta' Wirt Dinji tal-UNESCO fl-1988.

Il-valur universali straordinarju tas-sit ġie rrikonoxxut abbażi ta' tliet kriterji tal-għażla tal-UNESCO: il-kriterju (i) "Rappreżentazzjoni ta' kapulavur frott il-kreattività tal-bniedem"; il-kriterju (ii) "Wirja ta' skambju importanti ta' valuri umani, tul perjodu ta' żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ"; u l-kriterju (iv) "Eżempju straordinarju ta' tip ta' bini, ta' grupp ta' siti jew ta' pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem".

 Komponenti 
B'kollox is-sit huwa magħmul minn ħmistax-il komponent. Dawn huma:

 is-Swar tal-Belt (is-sekli 4-5);
 ir-Rotunda ta' San Ġorġ (is-seklu 4);
 il-Knisja ta' Acheiropoietos (is-seklu 5);
 il-Knisja ta' San Demetrios (is-seklu 7);
 il-Monasteru ta' Latomou (is-seklu 6);
 il-Knisja ta' Santa Sofija (is-seklu 8);
 il-Knisja ta' Panagia Chalkeon (is-seklu 11);
 il-Knisja ta' San Panteleimon (is-seklu 14);
 il-Knisja tal-Appostli Mqaddsa (is-seklu 14);
 il-Knisja ta' San Nikola Orfni (is-seklu 14);
 il-Knisja ta' Santa Katarina (is-seklu 13);
 il-Knisja ta' Kristu s-Salvatur (is-seklu 14);
 il-Monasteru ta' Blatades (is-seklu 14);
 il-Knisja tal-Profeta Elija (is-seklu 14);
 il-Banju Biżantin (is-seklu 14).

 Gallerija 

 Referenzi 

Kategorija:Siti ta' Wirt Dinji Kulturali
Kategorija:Greċja
Kategorija:Monumenti